Ranveig Frøiland (Arbeiderpartiet), 1998-12-09:
Det er eitt bilete som for alltid, trur eg, er festa på netthinna mi, og det er ei TV-sending våren 1997 då transportplanen vart handsama her i huset. Magnus Stangeland frå Senterpartiet leidde Kristeleg Folkeparti over gata og fortalde at veginvesteringane skulle aukast med 5 milliardar kr utover Arbeidarpartiet sitt framlegg i perioden 1998-2001. Til dette TV-biletet burde det vore sett tone. Eg skal ikkje syngja, men den høyrest slik ut – «Vi lister oss så stilt på tå når vi drar ut og røver», for ein følte at det var på eit røveri dei var. Valkampen om hausten hugsar vi godt. Arbeidarpartiet var småleg, tenkte ikkje på arbeidsplassar og var ufølsam overfor distrikta. Frå Arbeidarpartiet si side sa vi: Vel, dette er ein plan, og så får vi sjå når budsjettet kjem, om det vert oppfølging med pengar. Budsjettet kom i fjor haust – då var det berre første året av ein fireårsperiode – men utan påplussingar. Så fekk vi budsjettet no i haust, som er det andre i fireårsperioden, og for neste år er det eit kutt i riksveginvesteringar på 10 pst. frå 1998 til 1999. Løftepolitikken er død på eitt år, og det er vel og bra at realismen no også har kome til erkjenning i sentrumspartia. Så er det nok somme som vil seia at Arbeidarpartiet heller ikkje har mykje meir midlar til riksveginvesteringar. Det er sant, men vi lovde heller ikkje noko, og det er det som er den store forskjellen. Det er viktig, dersom ein skal få tillit i politikken, å sjå til at det som ein lover, vert følgt opp med pengar. Det er det som er den store ulikskapen mellom sentrumspartia og Arbeidarpartiet i den samanheng. Samferdsel engasjerer i alle delar av landet og i alle miljø. Det er ikkje noko rart når vi ser kva det har å seia, både for distrikt og næringsliv, å ha ein god vegstandard. Slik er det også i mitt fylke. I Hordaland har vi mange store prosjekt som er sette i gang, og sjølvsagt også mange ulike prosjekt som ikkje er komne i gang. Då sentrumsregjeringa la fram sitt budsjett i haust, var det sjølvsagt knytt stor spenning til både ramme og til einskilde prosjekt. Samferdselskomiteen sin leiar frå Høgre lèt stemma si bera høgt om at her var det for små summar på rammene, og for Hordaland skulle det i alle tilfelle koma meir pengar. Eg kan berre konstatera at etter at forliket var ein realitet, der mellompartia og Framstegspartiet og Høgre vart samde, vart samferdsel redusert med 257 mill. kr. Då hjelper det ikkje mykje om Framstegspartiet og Høgre seier at dei er «meget skuffet». Det er faktisk desse to partia som i dag gjev støtte til den ramma som vert vedteken. For mange av oss var det eit vonbrot at ikkje Stortinget i si tid vedtok å byggja Hardangerbrua. Men kven hugsar ikkje då alt som vart lovt, både av rassikring og betre vegar og ferjesamband? Eg forstår godt at folk i Hardanger no føler seg snytte. Statsrådar har vore på besøk, leiaren i finanskomiteen og andre samferdselspolitikarar. Eg er glad for at Arbeidarpartiet i sitt framlegg hadde øyremerkt 15 mill. kr til rassikring i Hardanger i tillegg til den posten som er til fordeling på rassikring. Eg hadde nok venta at representanten Oddvard Nilsen hadde gjort sitt for å få denne budsjettposten vedteken etter alt det han har sagt og lovt tidlegare i år. Eg vil òg minna representanten til Venstre, dersom det går an å gjera det, på alt det som har vore sagt i denne samanhengen om rassikring i Hardanger, i tillegg til at ein sjølvsagt har lovt rassikring i ulike delar av landet elles. Arbeidarpartiet ville òg vera med og sikra det store anlegget i Hordaland vidare framdrift ved å løyva 20 mill. kr til Trekantsambandet og 10 mill. kr til Folgefonntunnelen. Med desse løyvingane kunne ein lagt opp til rasjonell drift av allereie igangsette prosjekt. Så til slutt – det er mange underlege ting i dette budsjettet. Ein av dei er desse ulønsame postkontora som no skal få ein reduksjon på 10 mill. kr. Vi som har følgt med i debatten nokre år her i Stortinget, og høyrt om kor forferdeleg det vart for distrikta dersom postkontor vart lagde ned, ser no, når Senterpartiet sjølv er kome i regjering, kva dei eigentleg føreslår. Vel, det kan vera slik at det fungerer bra sjølv om postkontor er lagde ned. Det er berre å seia seg glad for at fleire kjem til den erkjenninga.